ORDE do 23 de abril de 2007 pola que se convocan axudas a entidades de interese colectivo de ámbito provincial ou autonómico para o exercicio 2007.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 30/04/2007

O asociacionismo é un instrumento eficaz para a adaptación das diferentes entidades e empresas do sector pesqueiro ás condicións e normas establecidas para o exercicio da actividade en todas as súas modalidades: extractiva, transformadora e comercial.
A Lei 6/1993, do 11 de maio, de pesca de Galicia, define as entidades de interese colectivo como calquera forma asociativa de dereito público ou privado, tales como confrarías, asociacións, cooperativas e organizacións constituídas por produtores de base e organizadas para desenvolver as actividades recollidas na lei. Estas entidades contribúen a artellar mecanismos eficaces de participación directa do sector pesqueiro e marisqueiro coa Administración, asegurando a presenza dos seus intereses nos procesos de elaboración e decisión das políticas pesqueiras.
Fomentar o asociacionismo no sector é un obxectivo asumido pola Administración pesqueira. Esta orde establece o marco regulador das axudas a entidades de interese colectivo de ámbito provincial ou autonómico para o fomento de actividades de colaboración e representación no marco do asociacionismo pesqueiro.
Os artigos 78 e 79 do texto refundido da Lei de réxime financeiro e orzamentario de Galicia, aprobado polo Decreto legislativo 1/1999, do 7 de outubro, e o Decreto 287/2000, do 21 de novembro, establecen o réxime xeral de concesión de axudas e subvencións públicas da Comunidade Autónoma de Galicia. Esta orde adáptase a esa normativa, tendo en conta en todo caso os principios de publicidade, obxectividade, transparencia e concorrencia, así como o disposto polo Regulamento (CE) nº 1595/2004 da Comisión, do 8 de setembro de 2004, sobre a aplicación dos artigos 87 e 88 do Tratado CE ás axudas estatais para as pequenas e medianas empresas dedicadas á produción, transformación e comercialización de produtos da pesca (DOUE L 291, do 14-9-2004).
Xa que logo, no uso das facultades que me confire o artigo 34 da Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo 1º.-Obxecto.
1. Esta orde ten por obxecto a convocatoria de axudas, en réxime de concorrencia competitiva, a entidades de interese colectivo, de ámbito provincial ou autonómico, definidas na disposición adicional segunda 26) da Lei 6/1993, do 11 de maio, de pesca de Galicia.
2. A concesión de axudas prevista nesta orde farase con cargo aos créditos da aplicación orzamentaria 14.01.721A.481.0 dos orzamentos xerais da Comunidade Autónoma de Galicia para o ano 2007, e por un importe máximo de catrocentos trece mil douscentos seis euros con trinta céntimos (413.206,30 ).
En todo caso, a concesión de axudas estará sometida á condición suspensiva de existencia de crédito axeitado e suficiente no momento da resolución.
Artigo 2º.-Finalidade.
As axudas concedidas ao abeiro desta orde teñen por finalidade a realización de actividades de fomento e promoción da organización sectorial e de formación dos asociados das entidades de interese colectivo, de ámbito provincial ou autonómico, con implantación en Galicia.
Poderán concederse axudas para a realización das seguinte actividades:
a) Reforzamento do investimento en tecnoloxía, formación e innovación coa finalidade de mellorar a xestión da entidade.
b) Consolidación da estrutura organizativa interna.
c) Representación e defensa dos intereses dos seus asociados ante os órganos das distintas administracións públicas ou da Unión Europea, así como actividades de participación nos seus órganos colexiados ou noutros órganos de carácter internacional.
d) Formación e capacitación dos consellos reitores, equipos directivos e responsables da xestión. Fomento do coñecemento, o estudo e a formación dos seus asociados: formación e especialización en habilidades directivas, novas tecnoloxías de información e comunicación, igualdade de oportunidades e de xénero, e aqueloutras dirixidas á diversificación económica das zonas dependentes da pesca en ámbitos vinculados ao mar. Están excluídas aquelas actividades que teñan como finalidade accións formativas que oferte a Administración en calquera das súas modalidades.
e) Difusión e divulgación de aspectos de interese en materias relacionadas co sector pesqueiro a través da realización de congresos, simposios, conferencias, feiras e outros actos similares.
f) Promoción da intercooperación, fomento do asociacionismo e da participación nas políticas activas que lles permita formar parte dos procesos de diálogo social e de dinamización económica.
g) Contratación de persoal cualificado, de acordo coas súas necesidades técnicas e de xestión e profesionalización das tarefas técnicas da entidade.
Artigo 3º.-Beneficiarios.
1. Poderán ser beneficiarios das axudas reguladas nesta orde as entidades de interese colectivo definidas na disposición adicional segunda, punto 26, da Lei de pesca de Galicia, de ámbito provincial ou autonómico, con implantación en Galicia.
2. Non poderán obter a condición de beneficiario das axudas reguladas nesta orde as entidades nas que concorra algunha das circunstancias sinaladas no artigo 13 da Lei 38/2003, do 17 de novembro, xeral de subvencións.
Artigo 4º.-Obrigas dos beneficiarios.
1. Os beneficiarios, ao formalizaren a súa solicitude, sométense voluntariamente ao cumprimento das condicións que se establecen nesta orde para a concesión e pagamento das axudas, así como ao cumprimento dos requisitos estipulados na normativa de aplicación a estas.
2. Os beneficiarios deberán:
a) Realizar a actividade que fundamenta a concesión das axudas.
b) Acreditar ante o órgano concedente a realización da actividade, así como o cumprimento dos requisitos ou das condicións que determinan a concesión da axuda.
c) Acreditar, con anterioridade a ditarse a proposta de resolución de concesión, que está ao día das súas obrigas tributarias estatais e autonómicas e da Seguridade Social, asi como que non ten pendente de pagamento ningunha outra débeda, por ningún concepto, coa Administración pública da comunidade autónoma.
d) Someterse ás actuacións de comprobación que deba efectuar o órgano concedente, así como calquera outra comprobación e control financeiro que poidan realizar os órganos de control competentes, e achegar canta información lles sexa requirida no exercicio das actuacións anteriores.
e) Comunicarlle ao órgano concedente a obtención doutras subvencións, axudas, ingresos ou recursos que financien as actividades subvencionadas. Esta comunicación deberá efectuarse tan pronto como se coñeza, e en todo caso con anterioridade á xustificación da aplicación dada aos fondos percibidos.
f) Conservar os documentos xustificativos da aplicación dos fondos recibidos mentres poidan ser obxecto das actuacións de comprobación e control.
3. De acordo co establecido no artigo 43 da Lei 14/2006, de orzamentos xerais da comunidade autónoma para 2007, a presentación da solicitude de concesión da axuda comportará a autorización ao órgano xestor para solicitar as certificacións que deban emitir a Axencia Estatal de Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, co fin de acreditar que o solicitante está ao día nas obrigas tributarias e coa Seguridade Social e non ten pendente de pagamento ningunha débeda, por ningún concepto, coa Administración pública da Comunidade Autónoma galega. Non obstante, se por razóns técnicas ou doutra índole estes certificados non puidesen ser obtidos polo órgano xestor, poderán serlle requiridos ao interesado.
Artigo 5º.-Gastos subvencionables.
1. O importe da axuda virá determinado en función do crédito dispoñible, das solicitudes presentadas e dos criterios de valoración establecidos no artigo 11º.
2. Consideraranse gastos subvencionables aqueles que, de maneira indubitada, respondan á execución das actividades referidas no artigo 2º. En concreto os seguintes:
a) Gastos de contratación de persoal cualificado de acordo coas súas necesidades técnicas e de xestión.
b) Gastos de adquisición de equpamento para o procesamento da información, comunicación e aplicacións informáticas.
c) Gastos de organización de xornadas, conferencias, impresión de folletos ou calquera outro material gráfico que teña como obxectivo difundir a actividade da entidade solicitante.
d) Gastos de cursos de formación e capacitación do persoal directivo ou dos socios.
e) Gastos derivados da realización de reunións, sesións de traballo e foros de debate entre as entidades de interese colectivo para o reforzamento da intercooperación, sempre que teñan lugar fóra do territorio da Comunidade Autónoma de Galicia.
Para a xustificación dos gastos de aloxamento, manutención e locomoción, aplicaranse os criterios e importes máximos establecidos no Decreto 144/2001, do 7 de xuño, sobre indemnizacións por razóns do servizo ao persoal con destino na Administración autonómica de Galicia, asimilándose o presidente ao grupo 1 e o resto da xunta directiva, así como o xerente e o secretario, ao grupo 2.
Artigo 6º.-Compatibilidade da axuda.
1. As axudas concedidas en virtude desta orde serán compatibles con calquera outra que concedan as diversas administracións públicas para a mesma finalidade, sempre que a suma de todas elas non supere o custo total da actividade subvencionable.
2. Para a determinación do cumprimento deste requisito, o beneficiario deberá informar, no momento da solicitude e ao longo do ano 2007, de todas as axudas e subvencións que para o mesmo fin perciba de calquera entidade pública ou privada.
Artigo 7º.-Solicitudes e prazo.
1. As solicitudes de axudas dirixiranse á conselleira de Pesca e Asuntos Marítimos e presentaranse no rexistro xeral desta consellería ou nos das súas delegacións, ou por calquera das formas previstas no artigo 38.4º da Lei 30/92, do 26 de novembro, de réxime xurídico das administracións públicas e do procedemento administrativo común.
2. O prazo de presentación será dun mes, contado a partir do día seguinte ao da publicación desta orde no Diario Oficial de Galicia.
Artigo 8º.-Documentación.
1. As solicitudes presentaranse segundo o modelo establecido como anexo I a esta orde, debidamente cubertas e asinadas polo representante legal da entidade peticionaria.
As solicitudes deberán ir acompañadas da seguinte documentación, por duplicado, en orixinal ou copia compulsada:
a) Acreditación da identidade da persoa asinante da solicitude.
b) Tarxeta de identificación fiscal da entidade solicitante.
c) Certificación do órgano competente na que se especifique o acordo polo que se lle cioncede autorización para formalizar a solicitude ao asinante.
d) Certificación do órgano verbo do número de asociados á entidade, separado por sectores de actividade cando proceda.
e) Estatutos da entidade.
f) Acreditación da inscrición da entidade no rexistro correspondente.
g) Memoria das actuacións que se van a realizar: finalidade, obxectivos, persoal necesario, orzamento detallado de cada unha das accións propostas, en que o IVE deberá ir separado, e calquera outro aspecto que se considere de interese.
h) Declaración responsable sobre as fontes de financiamento previstas para as actuacións propostas conforme o anexo II.
i) Certificación de estar ao día no cumprimento das obrigas fiscais e tributarias e de Seguridade Social, así como de que non ten pendente de pagamento ningunha débeda, por ningún concepto, coa Administración da comunidade autónoma.
j) Declaración responsable de non estar incurso en prohibición que lle impida ter a condición de beneficiario de subvencións, conforme o anexo III.
k) Certificación bancaria do número de conta.
2. As solicitudes dos interesados xuntarán a documentación indicada no punto anterior, agás que os documentos exixidos estivesen xa en poder desta Administración, neste caso os solicitantes poderán acollerse ao establecido na letra f) do artigo 35 da Lei 30/1992, sempre que se faga constar a data e o órgano ou dependencia en que foron presentados ou, se é o caso, emitidos, e cando non transcorresen máis de cinco anos desde a finalización do procedemento ao que correspondan. Nos supostos de imposibilidade material de obter o documento, o órgano competente poderá requirir do solicitante a súa presentación.
Artigo 9º.-Tramitación.
1. As unidades administrativas receptoras remitirán as solicitudes á Secretaría Xeral da Consellería de Pesca e Asuntos Marítimos. No suposto en que se aprecie algún defecto ou sexa incompleta a documentación presentada, requirirase o interesado para que, conforme o disposto no artigo 71 da Lei 30/1992, nun prazo de dez días emende a falta ou achegue os documentos preceptivos, con indicación de que, se así non o fixer, se terá por desistido da súa petición, logo de resolución que deberá ser ditada nos termos previstos no artigo 42 da citada lei.
2. Sen prexuízo do anterior, en calquera momento do procedemento o órgano xestor poderá requirir da entidade solicitante que remita aqueles datos ou documentos complementarios que resulten necesarios para a tramitación e adopción da resolución que proceda.
Artigo 10º.-Comisión de valoración.
1. Unha vez completos os expedientes serán remitidos a unha comisión de valoración constituída na Secretaría Xeral da Consellería de Pesca e Asuntos Marítimos, que os examinará e valorará logo de aplicar os criterios que se sinalan no artigo seguinte. O resultado da valoración reflictirase nun informe que se incorporará ao expediente.
2. Os membros da comisión de valoración serán nomeados pola Secretaría Xeral. A súa composición será publicada nos taboleiros de anuncios da consellería e nos das súas delegacións territorias e comarcais.
Artigo 11º.-Criterios de valoración.
Serán criterios para a valoración das solicitudes presentadas os seguintes:
-Integración con outras actuacións que a entidade solicitante propoña ou teña en marcha (20 puntos).
-Resultados obtidos por actuacións realizadas anteriormente pola entidade solicitante (20 puntos).
-Número de asociados á entidade (25 puntos).
-Sectores ou ámbito de actuación das entidades, preferentemente os que favorezan o asociacionismo (20 puntos).
-Grao de cumprimento das obrigas derivadas das axudas recibidas, se é o caso, en anteriores convocatorias, para os mesmos fins (15 puntos).
Artigo 12º.-Proposta de resolución.
1. A comisión de valoración elaborará un informe que elevará ao secretario xeral da Consellería de Pesca e Asuntos Marítimos, quen redactará a oportuna proposta de resolución. A proposta indicará de xeito individualizado os beneficiarios, as actuacións seleccionadas e as accións para as que se propón a axuda, así como o importe da axuda proposta para cada unha delas.
2. En función das dispoñibilidades orzamentarias adicionais derivadas de renuncias, de modificación de resolucións de outorgamento ou de incremento de crédito destinado a este fin, poderán emitirse sucesivas propostas de resolución conforme o sinalado neste artigo.
Artigo 13º.-Resolución.
1. Á vista da proposta de resolución, e logo da preceptiva fiscalización do gasto, a conselleira de Pesca e Asuntos Marítimos emitirá resolución motivada pola que se outorguen ou deneguen as axudas solicitadas. A resolución notificaráselles aos interesados no prazo máximo de dez días a partir da data en que se dite.
2. O beneficiarios deberán, nun prazo máximo de dez días desde a notificación, comunicar a súa aceptación ou rexeitamento da axuda nas condicións expresadas nela.
3. O prazo para resolver e notificar a resolución do procedemento será de seis meses a partir do día seguinte ao da publicación desta orde. Transcorrido o dito prazo sen que recaese resolución expresa, os interesados poderán entender desestimadas as súas solicitudes.
Artigo 14º.-Recursos.
As resolucións que se diten neste procedemento esgotan a vía administrativa, e contra elas poderá interpoñerse, con carácter potestativo, recurso de reposición ante a conselleira de Pesca e Asuntos Marítimos no prazo dun mes, contado a partir do día seguinte ao da recepción da correspondente notificación, no caso de resolucións expresas, ou no prazo de tres meses, contados a partir do día seguinte a aquel no que se entenda producido o acto presunto, no caso de resolucións desestimadas por silencio administrativo, de acordo co disposto na Lei 30/1992.
Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia no prazo de dous meses, contados a partir do día seguinte ao da recepción da correspondente notificación, no caso de resolucións expresas, ou no prazo de seis meses contados a partir do día seguinte a aquel no que se entenda producido o acto presunto, no caso de resolucións desestimadas por silencio administrativo, de acordo co establecido na Lei 29/1988, do 13 de xullo, da xurisdición contencioso-administrativa.
Artigo 15º.-Modificación da actuación.
Calquera modificación que se pretenda realizar nos investimentos inicialmente previstos, tanto no referente ao orzamento como ás distintas partidas que o compoñen, requirirá a aceptación expresa da Consellería de Pesca e Asuntos Marítimos e deberá ser posta en coñecemento desta sempre con anterioridade á súa realización.
Artigo 16º.-Xustificación e pagamento.
1. Poderán xustificarse con cargo á axuda concedida os gastos realizados e efectivamenmte pagados desde o día 1 de xaneiro ata o 30 de novembro do ano 2007.
A data límite para presentar a xustificación dos gastos subvencionables para o cobramento da axuda é o 1 de decembro de 2007.
2. Para a xustificación, as entidades beneficiarias deberán presentar por duplicado, en orixinal ou copia compulsada, a seguinte documentación:
a) Memoria xustificativa da aplicación da axuda concedida á execución da actuación prevista.
b) Facturas acreditativas dos gastos subvencionables, que deberán traer o IVE desagregado correctamente.
c) Transferencias ou certificacións bancarias que xustifiquen a efectiva realización dos gastos.
d) No caso de contratación de persoal: contrato, nóminas, TC1, TC2 e documetno de declaración e liquidación do IRPF correspondente.
e) Certificación de estar ao día no cumprimento das obrigas tributarias e de Seguridade Social e de non ter débedas pendentes, por ningún concepto, coa Administración da comunidade autónoma.
f) Certificación de todas as axudas solcitiadas ante as distintas administracións públicas para os mesmos fins recollidos nesta orde, tanto as concedidas como as pendentes de resolución.
3. O importe final das axudas concedidas calcularase en función das facturas, documentación e demais xustificantes que se presenten ao respecto, de acordo co establecido nesta orde e na resolución da concesión.
4. No caso de que os gastos totais xustificados e admitidos, unha vez descontado o IVE, sexan inferiores ao importe que se considerou subvencionable, practicarase a redución proporcional correspondente, sempre que se cumprisen os obxectivos previstos.
5. Cando as actividades fosen financiadas, ademais de coa axuda, con fondos propios ou outras subvencións ou recursos, deberá acreditarse na xustificación o importe, procedencia e aplicación de tales fondos ás actividades subvencionadas.
Artigo 17º.-Reintegro.
Procederá a apertura de expediente, para o reintegro total ou parcial das cantidades percibidas e a exixencia dos xuros de demora, nos casos e nos termos previstos no artigo 78 do texto refundido da Lei de réxime financeiro e orzamentario de Galicia e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Artigo 18º.-Publicidade.
1. A Consellería de Pesca e Asuntos Marítimos publicará no Diario Oficial de Galicia as axudas concedidas con suxeición a esta orde, indicando o programa e crédito orzamentario ao que se imputan, beneficiario, cantidade concedida e finalidade da axuda.
2. Así mesmo, de conformidade co establecido no artigo 13, punto 4º, da Lei 4/2006, do 30 de xuño, de transparencia e boas prácticas na Administración pública galega, a Consellería de Pesca e Asuntos Marítimos publicará na súa páxina web oficial a relación de beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Disposicións derradeiras
Primeira.-En todo o non previsto nesta orde observarase o disposto na Lei 30/1992, do 26 de novembro, de réxime xurídico das administracións públicas e do procedemento administrativo común; no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia; no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, e nos preceptos básicos da Lei 38/2003, do 17 de novembro, xeral de subvencións, e do seu regulamento, aprobado polo Real decreto 887/2006.
Segunda.-Facúltase o secretario xeral da Consellería de Pesca e Asuntos Marítimos para ditar as disposicións necesarias para a aplicación e desenvolvemento desta orde.
Terceira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 23 de abril de 2007.
Carmen Gallego Calvar
Conselleira de Pesca e Asuntos Marítimos
Ver referencia pdf "08300D004P007.PDF"
Ver referencia pdf "08300D004P007.PDF"
Ver referencia pdf "08300D006P014.PDF"